钦定古今图书集成/明伦汇编/官常典/第413卷 > 李淳风
## 钦定古今图书集成/明伦汇编/官常典/第413卷 > 李淳风

按《唐书》本传，“淳风，岐州雍人。父播，仕隋高唐尉，弃官
为道士，号黄冠子，以论撰自见。淳风幼爽秀，通群书，
明步天历算。贞观初，与傅仁均争历法，议者多附淳
风，故以将仕郎直太史局，制浑天仪，诋摭前世得失。
著《法象书》七篇上之。擢承务郎，迁太常博士，改太史
丞，与诸儒修书，迁为令。太宗得秘谶，言唐中弱，有女”，
武代王，以问淳风。对曰：“其兆既成，已在宫中，又四十
年而王，王而夷，唐子孙且尽。”帝曰：“我求而杀之，奈何？”
对曰：“天之所命，不可去也。而王者果不死，徒使疑似
之戮，淫及无辜。且陛下所亲爱四十年而老，老则仁，
虽受终易姓而不能绝。唐若杀之复生，壮者多杀而
逞，则陛下子孙无遗种矣。”帝采其言，止。淳风于占候
吉凶若节契然，当世术家，意有鬼神相之，非学习可
致，终不能测也。以劳封昌乐县男。奉诏与算博士梁
述、助教王真儒等是正《五曹》《孙子》等书，刊定注解，立
于学官，撰《麟德历》《代戊寅历》，候者推最密。自秘阁郎
中复为太史令，卒。所撰《典章文物志》《已巳占》等书传
于世。子该，孙仙宗，并擢太史令。唐初言历者惟傅仁
均。仁均，滑州人，终太史令。